**Ван дэн Будэнмаер** (*Van den Budenmayer*; 20 мая 1755 — 1803) — выдуманы галандскі кампазітар канца XVIII стагоддзя, альтэр-эга Збігнева Прайснера.

Асоба кампазітара Ван дэн Будэнмаера сустракаецца некалькі разоў у кінастужках польскага рэжысёра Кшыштафа Кеслёўскага і з’яўляецца рэмінісцэнцыяй Спадара Когіта — выдуманага персанажа з твораў Збігнева Герберта. Звяртаючыся да вытокаў гісторыі Будэнмаера, Прайснер прыгадвае: «*Пачалося ўсё з чыстай выпадковасці. У „Дэкалогу IX" Кшыштаф хацеў выкарыстаць некалькі песень Малера, якія ніколі не запісваліся ў Польшчы. Запісаць іх каштавала б надзвычай дорага. І я сказаў, што напішу нешта іншае, непадобнае. Калі не атрымаецца, табе прыйдзецца набыць правы на Малера. Калі я напішу паршывую музыку, скажам, што гэта не я, а Ван дэн Будэнмаер. Калі ж напішу добрую — будзе мая*». У выніку музыка Ван дэн Будэнмаера загучала ў чатырох фільмах Кеслёўскага: «*Дэкалог, дзевяць*» (1990), «*Падвойнае жыццё Веранікі*» (1991), «*Тры колеры: Сіні*» (1993) і «*Тры колеры: Чырвоны*» (1994).

Апроч самой музыкі, прыпісанай выдуманаму кампазітару, у кожным з гэтых фільмаў яго асоба ўзбагачалася ўсё новымі і новымі фактамі. Так, у фільме «*Падвойнае жыццё Веранікі*» сцвярджалася, што ён галандскі кампазітар XVIII стагоддзя, які аднак быў адкрыты зусім нядаўна. У адным з эпізодаў фільма можна ўбачыць даты нараджэння і смерці кампазітара, напісаныя крэйдай на школьнай дошцы: 1755—1803. «*Дата нараджэння была такой жа, як і мая, толькі на дзвесце год раней*» — адзначае Прайснер. Пазней, у фільме «*Тры колеры: Чырвоны*» на стале ў галоўнага героя, суддзі, можна пабачыць плытку з музыкай Ван дэн Будэнмаера. На вокладцы, паказанай буйным планам, выяўлены партрэт кампазітара. У гэтым жа фільме галоўная гераіня, Валянцін, слухае дыск з музыкай Ван дэн Будэнмаера — на імгненне на вокладцы дыска зноў бачны яго партрэт. Імя Ван дэн Будэнмаера фігуруе і ў фінальных цітрах фільмаў, і на дысках з саўндтрэкамі.

У пачатку 1990-ых гадоў Кеслёўскі пачаў атрымліваць лісты ад складальнікаў розных энцыклапедычных выданняў. Сярод іх быў ліст ад Універсітэцкай прэсы Оксфарда (англ.: Oxford University Press): яны абнаўлялі энцыклапедыю класічнай музыкі, у сувязі з чым запрашвалі інфармацыю пра Ван дэн Будэнмаера, бо іх уласныя даследаванні ні да чаго не прывялі. Кеслёўскі адказаў, што Ван дэн Будэнмаер — выдуманы персанаж, якога яны прыдумалі разам з кампазітарам Збігневам Прайснерам. Складальнікі энцыклапедыі не паверылі. Бясплённае ліставанне доўжылася прыблізна паўгода, пасля чаго Кеслёўскі перастаў адказваць на лісты.

Праводзячы мяжу паміж уласнай творчасцю і творчасцю свайго альтэр-эга, Прайснер адзначае, што «*Ван дэн Будэнмаер выразна выяўляе сябе слухачам як праз музыку, так і праз выбар тэкстаў. Калі ён упершыню з’яўляецца ў 9-ай частцы „Дэкалога", ён выкарыстоўвае кароткі ўрывак пра гарлачыкі галандскага паэта Фрэдэрыка ван Эдэна[en]. У „Падвойным жыцці Веранікі" ён цытуе „Чысцец" і „Рай" з „Боскай камедыі" Дантэ*».

Пасля смерці Кшыштафа Кеслёўскага (1996) Прайснер больш не пісаў твораў ад імя Ван дэн Будэнмаера.

|  |  |  |
| --- | --- | --- |
| "| Ван дэн Будэнмаер – маё альтэр-эга. Альбо, магчыма, я – яго. Нашы стылі падобныя, але, на шчасце, я яшчэ пішу музыку. Ван дэн Будэнмаер памёр з Кеслёўскім.Збігнеў Прайснер | "|

Творы
-----

* «*Nymphea*» (упершыню з’явіўся ў саўндтрэку да фільма «*Дэкалог, дзевяць*»)
* «*Concerto en mi minuer (SBI 152). Version de 1798*» (упершыню з’явіўся ў саўндтрэку да фільма «*Падвойнае жыццё Веранікі*»)
* «*Concerto en mi minuer (SBI 152). Version de 1802*» (упершыню з’явіўся ў саўндтрэку да фільма «*Падвойнае жыццё Веранікі*»)
* «*Funeral Music (winds)*» (упершыню з’явіўся ў саўндтрэку да фільма «*Тры колеры: Сіні*»)
* «*Funeral music (organ)*» (упершыню з’явіўся ў саўндтрэку да фільма «*Тры колеры: Сіні*»)
* «*Funeral music (full orchestra)*» (упершыню з’явіўся ў саўндтрэку да фільма «*Тры колеры: Сіні*»)

Зноскі
------

1. 1 2  Інтэрв’ю з кампазітарам Збігневам Прайснерам. «Double Life of Veronique», Criterion Collection DVD, 2006. Выток:  Архівавана 11 жніўня 2017.
2. ↑  Contemporary Film Music, 2017, с. 64
3. ↑  *Patrick Abrahamson*. Kieslowski's Many Colours (англ.)(недаступная спасылка).  Oxford University Student newspaper (2 чэрвеня 1995). Архівавана з першакрыніцы 10 мая 2006. Праверана 31 студзеня 2018.
4. ↑  Contemporary Film Music, 2017, с. 61-62
5. ↑  Contemporary Film Music, 2017, с. 61

Літаратура
----------

* *Lindsay Coleman, Joakim Tillman.* Contemporary Film Music: Investigating Cinema Narratives and Composition. — Palgrave Macmillan UK, 2017. — XVI, 272 p. — ISBN 978-1-137-57374-2.

Спасылкі
--------

* Ван дэн Будэнмаер (англ.) на сайце Discogs


|  |  |
| --- | --- |
| ⚙️   Тэматычныя сайты | AllMusic · Discogs · MusicBrainz |